CELEX: 32005D1122(01)
Language: sk
Date: 2001-12-29 00:00:00
Title: Predpisy o prístupe verejnosti k dokumentom Európskeho parlamentu — Rozhodnutie predsedníctva z 28. novembra 2001

22.11.2005   
            
            
               SK
            
            
               Úradný vestník Európskej únie
            
            
               C 289/6
            
         
      PREDPISY O PRÍSTUPE VEREJNOSTI K DOKUMENTOM EURÓPSKEHO PARLAMENTU
   
   Rozhodnutie predsedníctva z 28. novembra 2001 (1)
       (2)
       (3)
   
   (2005/C 289/06)
   PREDSEDNÍCTVO,
   so zreteľom na článok 255 ods. 2 a 3 Zmluvy o ES,
   so zreteľom na nariadenie (ES) č. 1049/2001 Európskeho parlamentu a Rady z 30. mája 2001 o verejnom prístupe k dokumentom Európskeho parlamentu, Rady a Komisie a hlavne na články 11, 12 a 18;
   so zreteľom na článok 22 ods. 2 a článok 11, článok 96 ods. 1, článok 97 a prílohu VII rokovacieho poriadku;
   keďže všeobecné zásady o prístupe k dokumentom boli stanovené v súlade s článkom 255 ods. 2 Zmluvy o ES nariadením Európskeho parlamentu a Rady č. 1049/2001 z 30. mája;
   keďže v súlade s článkom 255 ods. 3 Zmluvy o ES a s článkom 18 ods. 1 nariadenia (ES) č. 1049/2001 Európsky parlament upravil svoj rokovací poriadok rozhodnutím z 13. novembra 2001;
   keďže článok 97 ods. 2, 3, a 4 rokovacieho poriadku poveruje predsedníctvo ustanovením pravidiel na vytvorenie registra odkazov dokumentov, vytvorením možností prístupu k dokumentom a určením orgánov, zodpovedných za tieto dokumenty;
   keďže rozhodnutia predsedníctva o verejnom prístupe k dokumentom Európskeho parlamentu z 10. júla 1997 a o systéme poplatkov za vydanie dokumentov zo 17. apríla 1998 boli nahradené rozhodnutím Európskeho parlamentu z 13. novembra 2001;
   keďže opatrenia týkajúce sa systému poplatkov za vydanie dokumentov sa musia prispôsobiť odhadom článku 10 nariadenia (ES) č. 1049/2001 tak, aby bolo možné určiť približnú výšku dodatočnej sumy, ktorú má zaplatiť žiadateľ pri vyžiadaní objemných dokumentov;
   keďže za účelom zvýšenia transparentnosti sa zdá byť vhodné zhromaždiť do jedného rozhodnutia všetky opatrenia, týkajúce sa registra dokumentov Európskeho parlamentu;
   ROZHODLO TAKTO
   HLAVA I
   REGISTER ODKAZOV
   Článok 1
   Zriadenie
   1.   V rámci inštitúcie sa zriadi register odkazov, s ohľadom na článok 11 ods. 2 nariadenia (ES) č. 1049/2001 a na článok 97 ods. 3 rokovacieho poriadku.
   2.   Takto zriadený register obsahuje odkazy na dokumenty, ktoré inštitúcia vytvorila alebo ktoré jej boli doručené odo dňa uplatnenia nariadenia (ES) č. 1049/2001 (4).
   3.   Odkazy sú tzv. „preukazom totožnosti dokumentu“, ktorý neobsahuje len informácie, požadované článkom 11 odsekom 2 nariadenia (ES) č. 1049/2001. Podľa možnosti sú v doklade totožnosti uvedené aj informácie, umožňujúce identifikovať zdroj dokumentu, jazyky, v ktorých je dokument prístupný, štatút a kategóriu dokumentu a miesto archivácie dokumentu.
   Článok 2
   Ciele
   Štruktúra registra odkazov umožňuje:
   
               —
            
            
               použitie jednotného systému odkazov,
            
         
               —
            
            
               priamy prístup k dokumentom, aj legislatívnym, v elektronickej forme,
            
         
               —
            
            
               identifikáciu dokumentov, ktoré nie sú prístupné v elektronickej verzii,
            
         
               —
            
            
               vyhľadávanie dokumentov, nedostatočne špecifikovaných žiadateľom,
            
         
               —
            
            
               identifikáciu dokumentov, verejne prístupných len s obmedzeniami vyplývajúcimi z článkov 4 a 9 nariadenia (ES) č. 1049/2001,
            
         
               —
            
            
               registráciu dôverných dokumentov, rešpektujúc obmedzenia, vyplývajúce z článku 9 uvedeného nariadenia.
            
         Článok 3
   Fungovanie
   Úsek spravujúce register odkazov je zodpovedné za:
   
               —
            
            
               kontrolu registrácie dokumentov, vydaných alebo prijatých Európskym parlamentom,
            
         
               —
            
            
               prijímanie písomných alebo elektronických žiadostí o prístup a dodržiavanie harmonogramu, rešpektujúc stanovenú lehotu 15 pracovných dní na zaslanie odpovede,
            
         
               —
            
            
               odovzdanie potvrdenia o prevzatí,
            
         
               —
            
            
               poradenstvo pre žiadateľov na upresnenie žiadosti,
            
         
               —
            
            
               uľahčenie prístupu k už zverejneným dokumentom,
            
         
               —
            
            
               odovzdanie žiadosti príslušnému oddeleniu alebo kompetentnej osobe v prípade, ak sa žiadosť týka dokumentu, ktorý sa nenachádza v registri, alebo ak sa žiadosť týka dokumentu, ktorý spadá pod obmedzenia stanovené článkami 4 a 9 nariadenia (ES) č. 1049/2001,
            
         
               —
            
            
               dohodu so žiadateľom v prípade, ak žiada o príliš dlhé alebo komplexné dokumenty.
            
         Článok 4
   Registrácia dokumentov
   1.   Každý dokument vydaný inštitúciou sa podľa možnosti zapíše čo najskôr do registra odkazov. Generálny tajomník prijme interné opatrenia, zaručujúce registráciu každého dokumentu vydaného Európskym parlamentom.
   2.   Za týmto účelom sú dokumenty Európskeho parlamentu, ako to uvádza článok 97 ods. 2 rokovacieho poriadku, zapísané do registra odkazov na zodpovednosť orgánu alebo oddelenia, ktoré dokumenty vydali.
   3.   Dokumenty, vydané v rámci legislatívneho postupu, alebo dokumenty o parlamentnej iniciatíve, sa zaevidujú do registra hneď po ich predložení alebo zverejnení.
   4.   Ostatné dokumenty, spadajúce do kompetencie administratívnych oddelení generálneho sekretariátu Európskeho parlamentu, sa zaevidujú do registra odkazov podľa možnosti hneď po povolení oddelenia, ktoré dokument vydalo.
   5.   Každý dokument tretej strany, podľa článku 3 nariadenia (ES) č. 1049/2001, ktorý inštitúcia prijala, zašle poštové oddelenie do registra odkazov, kde bude zaregistrovaný. Nevzťahuje sa to na citlivé dokumenty, podľa článku 9 vyššie uvedeného nariadenia, ktoré podliehajú obmedzeniam stanoveným v tomto článku.
   Článok 5
   Priamo prístupné dokumenty
   1.   Všetky dokumenty, vydané alebo prijaté Európskym parlamentom v rámci legislatívneho postupu, musia byť prístupné verejnosti v elektronickej verzii, s výnimkou obmedzení stanovených článkami 4 a 9 nariadenia (ES) č. 1049/2001.
   2.   Za týmto účelom sprístupní Európsky parlament cez register odkazov legislatívne dokumenty tak, aby mala verejnosť priamy prístup k textom dokumentov v plnom znení.
   3.   Európsky parlament sprístupní tento register na internetovej stránke Europarl a zabezpečí „on line“ poradenstvo pre verejnosť s informáciami o možnostiach podávania žiadostí o prístup k dokumentom.
   4.   K ostatným dokumentom a najmä k dokumentom, ktoré sa týkajú politických alebo strategických otázok, bude v rámci možností vytvorený priamy prístup.
   5.   Kategórie priamo prístupných dokumentov sú uvedené v zozname prijatom Európskym parlamentom. Tento zoznam tvorí prílohu rokovacieho poriadku. Dokumenty, ktoré sa nenachádzajú v tomto zozname, budú prístupné na základe písomnej žiadosti.
   Článok 6
   Dokumenty prístupné na požiadanie
   1.   Dokumenty, vydané alebo prijaté Európskym parlamentom mimo legislatívnych postupov, musia byť v rámci možností sprístupnené verejnosti cez register, s výnimkou obmedzení stanovených článkami 4 a 9 nariadenia (ES) č. 1049/2001.
   2.   Ak zápis dokumentu do registra odkazov neumožňuje priamy prístup k celému textu, buď preto, že dokument nie je prístupný v elektronickej verzii, alebo z dôvodu uplatnenia výnimiek stanovených článkami 4 a 9 nariadenia (ES) č. 1049/2001, žiadateľ si môže prístup vyžiadať písomne alebo vyplnením elektronického formulára na stránke Europarl. Európsky parlament buď povolí prístup k dokumentu, alebo písomnou formou oznámi príčinu čiastočného či úplného zamietnutia.
   3.   Dokumenty vydané alebo prijaté Európskym parlamentom pred nadobudnutím účinnosti nariadenia (ES) č. 1049/2001 a teda nezaradené do registra odkazov sú prístupné po písomnom požiadaní, s výnimkou obmedzení stanovených článkami 4 a 9 uvedeného nariadenia.
   Článok 7
   Archivovanie dokumentov
   1.   Každý dokument je uložený v archívoch databázy registra odkazov. Z tejto databázy, v ktorej sú uložené všetky dokumenty vydané Európskym parlamentom, sa odošle kópia každého dokumentu do historických archívov Európskeho parlamentu (ARCDOC).
   2.   Pokiaľ nie je v prevádzke databáza archivácie dokumentov určených na zaevidovanie do registra, oddelenie zodpovedné za register sa spojí s už existujúcimi systémami a databázami Európskeho parlamentu a sprístupní odkazy na ďalšie internetové stránky za účelom získania údajov potrebných pre prístup k textom dokumentov v plnom znení.
   HLAVA II
   PRVÁ ŽIADOSŤ
   Článok 8
   Predloženie prvej žiadosti
   1.   Žiadosť o prístup k dokumentom Európskeho parlamentu môže byť zaslaná písomne alebo elektronicky v jednom z jazykov uvedených v článku 314 Zmluvy o ES.
   2.   Žiadosť musí byť formulovaná dostatočne jasne a musí obsahovať údaje, umožňujúce identifikáciu žiadaných dokumentov, ako aj meno a adresu žiadateľa.
   3.   Ak nie je žiadosť dostatočne jasná, inštitúcia osloví žiadateľa a trvá na poskytnutí bližších informácií.
   4.   Žiadateľ nemusí odôvodňovať svoju žiadosť.
   Článok 9
   Vybavenie písomnej žiadosti
   1.   Každú žiadosť o prístup k dokumentom Európskeho parlamentu preberie v deň doručenia poštové oddelenie a pošle ju oddeleniu spravujúcemu register odkazov. Toto oddelenie potvrdí prijatie, vyhotoví odpoveď a pripraví dokument do stanovenej lehoty.
   2.   Ak sa žiadosť týka dokumentu vystaveného Európskym parlamentom, na ktorý sa vzťahuje jedna z výnimiek podľa článku 4 nariadenia (ES) č. 1049/2001, oddelenie zodpovedné za register odkazov sa obráti na príslušné oddelenie alebo orgán, ktoré dokument vydali. Tieto sa vyjadria do piatich pracovných dní.
   3.   V prípade pochybnosti pri šírení dokumentov vydaných treťou osobou uloží Európsky parlament po konzultácii tomuto subjektu lehotu piatich pracovných dní do kedy sa musí vyjadriť, či sa na dokument vzťahuje jedna z výnimiek podľa článkov 4 alebo 9 nariadenia (ES) č. 1049/2001.
   4.   Ak sa žiadosť o prístup vzťahuje na dokument, ktorý ešte nebol zodpovednou inštitúciou zverejnený, Európsky parlament uloží tejto inštitúcii lehotu piatich pracovných dní, aby mohla vyjadriť prípadné výhrady k šíreniu dokumentu.
   5.   Ak sa inštitúcia nevyjadrí do piatich pracovných dní, Európsky parlament bude postupovať bežným spôsobom.
   Článok 10
   Vybavenie žiadosti v elektronickej forme
   1.   Elektronické žiadosti sa posielajú na adresu prístupnú na internetovej stránke Európskeho parlamentu, podľa možnosti prostredníctvom elektronického formulára, špeciálne vytvoreného na uľahčenie „on line“ prístupu k podaniu takejto žiadosti.
   2.   Elektronická žiadosť zaslaná na internetovú adresu Európskeho parlamentu Europarl sa automaticky pošle oddeleniu zodpovednému za register odkazov, ktoré každú žiadosť zaregistruje a pošle na ďalšie spracovanie.
   3.   Po prijatí elektronickej žiadosti, obsahujúcej všetky potrebné údaje stanovené článkom 8 tohto rozhodnutia, bude žiadateľovi automaticky odoslané potvrdenie o prijatí žiadosti.
   4.   Postupy, uvedené v článku 9 ods. 2 a ďalej tohto rozhodnutia, týkajúce sa vybavenia prvej písomnej žiadosti, sa vzťahujú tiež na žiadosti zaslané elektronickou formou.
   Článok 11
   Lehota na odpoveď
   1.   Do pätnástich pracovných dní od zaevidovania žiadosti povolí a poskytne oddelenie zodpovedné za register odkazov prístup k žiadanému dokumentu.
   2.   Ak Parlament nemôže poskytnúť prístup k žiadanému dokumentu, písomne oznámi žiadateľovi dôvody čiastočného alebo úplného zamietnutia a informuje ho o práve predložiť opakovanú žiadosť.
   3.   V tomto prípade má žiadateľ na podanie opakovanej žiadosti lehotu pätnástich pracovných dní od prijatia odpovede.
   4.   Vo výnimočných prípadoch, napríklad ak sa žiadosť týka veľmi dlhého dokumentu alebo veľkého množstva dokumentov, čakacia lehota určená v odseku 1 tohto článku môže byť predĺžená o pätnásť pracovných dní za predpokladu, že žiadateľ bude vopred upovedomený a uvedú sa príslušné dôvody.
   5.   Ak inštitúcia neodpovie v určenej lehote, žiadateľ je oprávnený podať opakovanú žiadosť.
   6.   Dátumom zaevidovania prvotnej žiadosti sa začína čakacia lehota pätnástich pracovných dní v zmysle článku 7 nariadenia (ES) č. 1049/2001.
   Článok 12
   Zodpovedný orgán
   1.   Prvé žiadosti adresované Európskemu parlamentu vybavuje generálny tajomník pod dohľadom predsedu alebo podpredsedu zodpovedného za dozor nad vybavovaním žiadostí o prístup k dokumentom, v súlade s článkom 172 ods. 6 rokovacieho poriadku.
   2.   Kladné odpovede na prvé žiadosti zasiela žiadateľovi osobne generálny tajomník alebo jeho zástupca.
   3.   O riadne odôvodnenom odmietnutí prvotnej žiadosti rozhoduje generálny tajomník na návrh oddelenia zodpovedného za register a po konzultácii s orgánom, ktorý dokument vydal. Každé odmietnutie sa pre informáciu posiela podpredsedovi zodpovednému za otázky týkajúce sa transparentnosti.
   4.   Generálny tajomník alebo jeho zástupca môžu kedykoľvek požiadať o vyjadrenie právnické oddelenie a/alebo zástupcu pre ochranu dát.
   HLAVA III
   OPAKOVANÁ ŽIADOSŤ
   Článok 13
   Predloženie
   1.   Opakovaná žiadosť môže byť adresovaná Európskemu parlamentu písomne alebo elektronicky do pätnástich pracovných dní, a to na základe prijatého čiastkového alebo úplného odmietnutia prístupu k dokumentu, alebo ak žiadateľovi nebola doručená žiadna odpoveď.
   2.   Opakovaná žiadosť musí byť formulovaná v súlade s požiadavkami vyplývajúcimi z článku 8 tohto rozhodnutia.
   Článok 14
   Vybavenie
   1.   Opakované žiadosti sa zaregistrujú v súlade s postupmi uvedenými v článku 9 ods. 1 a v článku 10 ods. 2 tohto rozhodnutia o vybavení písomnej žiadosti alebo žiadosti v elektronickej forme.
   2.   Register odkazov odošle žiadateľovi potvrdenie o prijatí a aktivizuje proces popísaný v článkoch 9 a 10 tohto rozhodnutia, aby pripravil odpoveď inštitúcie.
   3.   Európsky parlament do pätnástich pracovných dní odo dňa zaevidovania žiadosti buď povolí prístup k dokumentu, alebo písomne uvedie dôvody čiastočného či úplného zamietnutia.
   4.   Vo výnimočných prípadoch, napríklad, ak sa žiadosť týka veľmi dlhého dokumentu alebo veľkého množstva dokumentov, čakacia lehota určená v predošlom článku môže byť predĺžená o pätnásť pracovných dní, za predpokladu, že žiadateľ bude vopred upovedomený a uvedú sa príslušné dôvody.
   Článok 15
   Zodpovedný orgán
   1.   Odpoveď na opakované žiadosti spadá do kompetencie predsedníctva Európskeho parlamentu. O opakovaných žiadostiach rozhoduje v mene predsedníctva a pod jeho dohľadom podpredseda zodpovedný za otázky týkajúce sa transparentnosti.
   2.   Podpredseda informuje predsedníctvo o svojom rozhodnutí na prvej schôdzi predsedníctva nasledujúcej po prijatí rozhodnutia a po tom, ako informoval žiadateľa. Ak to považuje podpredseda za potrebné, môže požiadať predsedníctvo v stanovenej lehote o návrh rozhodnutia najmä v prípade, kedy by odpoveď mohla vyvolať otázky súvisiace s politikou transparentnosti Európskeho parlamentu. Odpoveď podpredsedu žiadateľovi je viazaná na rozhodnutie predsedníctva.
   3.   Podpredseda a predsedníctvo rozhodujú na základe návrhu vypracovanom oddelením zodpovedným za register po splnomocnení generálnym tajomníkom. Oddelenie zodpovedné za register je oprávnené požiadať o stanovisko právnické oddelenie a/alebo zástupcu pre ochranu dát, ktorí by sa mali vyjadriť do troch pracovných dní.
   Článok 16
   Sťažnosť
   1.   Ak Európsky parlament zamietne čiastočne alebo úplne prístup, inštitúcia informuje žiadateľa o možnostiach odvolania sa, a to: žiadateľ je oprávnený začať súdne konanie proti inštitúcii a/alebo podať sťažnosť ombudsmanovi podľa podmienok uvedených v článkoch 230 a 195 Zmluvy o ES.
   2.   Ak inštitúcia neodpovie v stanovenom termíne, považuje sa to za negatívnu odpoveď a žiadateľ je oprávnený začať súdne konanie alebo podať sťažnosť v súlade s predchádzajúcim článkom.
   HLAVA IV
   REGISTRÁCIA A PRÍSTUP K CITLIVÝM DOKUMENTOM
   Článok 17
   Registrácia citlivých dokumentov
   1.   Registrácia dokumentov, označených ako citlivé, podľa článku 9 nariadenia (ES) č. 1049/2001, vydaných inštitúciami, agentúrami, členskými štátmi, tretími krajinami a medzinárodnými organizáciami, si vyžaduje predchádzajúci súhlas ich pôvodcu.
   2.   Na tento účel odovzdá pôvodca svoj dokument, označený ako citlivý, priamo predsedovi Európskeho parlamentu najschodnejšou cestou a tak, aby sa zachovala dôverná povaha dokumentu.
   3.   Každé odovzdanie citlivého dokumentu musí sprevádzať stanovisko pôvodcu dokumentu, vyjadrujúce sa k povoleniu na registráciu a šírenie dokumentu.
   4.   Ak pôvodca dokumentu súhlasí s jeho zapísaním do registra odkazov Európskeho parlamentu, predseda upresní, ktoré údaje môžu byť v registri uvedené. Predseda sa poradí s podpredsedom zodpovedným za dozor nad vybavovaním žiadostí o prístup k dokumentom, s generálnym tajomníkom alebo, v prípade potreby, s predsedom príslušného výboru.
   5.   Každý dokument vydaný Európskym parlamentom, považovaný za citlivý podľa článku 9 nariadenia (ES) č. 1049/2001, bude zaregistrovaný a jeho vydanie bude možné iba s povolením predsedu. Odkazy, týkajúce sa takéhoto dokumentu, sú totožné s podmienkami, uvedenými v predchádzajúcom článku.
   6.   Ak niektorá z inštitúcií spochybní dôvernú povahu dokumentov, ktoré boli doručené Parlamentu, záležitosť bude postúpená medziinštitucionálnemu výboru, vytvorenému v súlade s článkom 15 ods. 2 nariadenia (ES) č. 1049/2001.
   Článok 18
   Vybavenie žiadosti o prístup
   1.   Písomné alebo elektronické žiadosti o prístup k citlivým dokumentom, definovaným článkom 9 nariadenia (ES) č. 1049/2001, budú zaregistrované podľa postupu uvedenom v článku 9 ods. 1 alebo článku 10 ods. 2 týchto predpisov.
   2.   Generálny tajomník odovzdá žiadosť o prístup k citlivým dokumentom predsedovi. Na prvotnú či opätovnú žiadosť odpovedá predsedníctvo, ktoré však môže postúpiť túto právomoc, v súlade s článkom 22 ods. 10 rokovacieho poriadku Parlamentu, predsedovi. V takom prípade sa predseda poradí s podpredsedom dohliadajúcim na vybavovanie žiadostí o prístup k dokumentom, s generálnym tajomníkom alebo, v prípade potreby, s predsedom príslušného výboru.
   3.   Dátumom zaregistrovania prvotnej žiadosti sa začína čakacia lehota pätnástich pracovných dní, vyplývajúca z článku 7 nariadenia (ES) č. 1049/2001.
   Článok 19
   Kompetencie
   Osoby, oprávnené oboznámiť sa s citlivými dokumentmi, sú: predseda Európskeho parlamentu, podpredseda zodpovedný za vybavovanie žiadostí o prístup k dokumentom, predseda príslušného výboru a generálny tajomník, okrem prípadov, keď sa podľa dohody uzatvorenej s inými inštitúciami vyžaduje špeciálne povolenie.
   Článok 20
   Ochrana citlivých dokumentov
   1.   Citlivé dokumenty, podľa článku 9 nariadenia (ES) č. 1049/2001, podliehajú prísnym bezpečnostným opatreniam, aby sa zachoval ich dôverný charakter v rámci inštitúcie.
   2.   Na tento účel predloží generálny tajomník predsedníctvu pozmeňujúci návrh, zohľadňujúci uzavreté dohody a kontakty s Komisiou a Radou.
   3.   Návrh, prijatý predsedníctvom, sa predloží na schválenie zhromaždeniu a schválený text sa priloží k Rokovaciemu poriadku Európskeho parlamentu.
   HLAVA V
   DORUČENIE DOKUMENTOV
   Článok 21
   Doručenie
   1.   Dokumenty sa doručujú ako kópia výtlačku na papieri alebo elektronickou formou, podľa voľby žiadateľa.
   2.   Ak už bol dokument zverejnený Európskym parlamentom alebo inou inštitúciou a je ľahko prístupný, Európsky parlament môže žiadateľa informovať, ako je možné získať daný dokument.
   Článok 22
   Poplatok za odpoveď
   1.   Od žiadateľa dokumentov môže byť požadovaná úhrada nákladov na vyhotovenie a zaslanie kópií. Táto suma však nemôže prekračovať skutočne vynaložené náklady.
   2.   Nahliadnutie do textu priamo na mieste, kópie textu nepresahujúce viac ako 20 strán formátu A4 a priamy prístup v elektronickej forme alebo cez register bývajú spravidla bezplatné.
   Článok 23
   Žiadosť o objemné dokumenty
   1.   Ak presahujú vyžiadané dokumenty viac ako 20 strán formátu A4, pri zaslaní sa vyžaduje poplatok 10 EUR, plus 0,03 EURA za stranu.
   2.   Výška tohto poplatku môže byť upravená na návrh generálneho tajomníka a po rozhodnutí predsedníctva Európskeho parlamentu.
   3.   O výške sumy na náklady na iné doručenie rozhodne generálny tajomník, suma však nesmie prekročiť skutočne vynaložené náklady.
   4.   V prípade opakovaných žiadostí, žiadostí o veľmi obsiahle dokumenty alebo o veľký počet dokumentov sa daná inštitúcia môže so žiadateľom neformálne poradiť, aby spoločne našli vhodnejšie riešenie.
   5.   Toto rozhodnutie sa netýka už zverejnených dokumentov, na ktoré sa vzťahuje vlastný finančný systém.
   Článok 24
   Dodatočný príplatok za preklad
   Ak žiadateľ vyžaduje preklad do jazyka, v ktorom dokument nie je k dispozícii, inštitúcia uplatní bežnú tarifu, používanú pri zadávaní externých prekladov.
   HLAVA VI
   UPLATNENIE
   Článok 25
   Uplatnenie
   Toto rozhodnutie sa uplatňuje v súlade s ustanoveniami a bez toho aby sa dotkli nariadenia (ES) č. 1049/2001 a Rokovacieho poriadku Európskeho parlamentu.
   Článok 26
   Kontrola
   Toto rozhodnutie bude opätovne preskúmané po dvoch rokoch od nadobudnutia účinnosti. Generálny tajomník Európskeho parlamentu predloží pri kontrole správu o uplatňovaní tohto rozhodnutia.
   Článok 27
   Nadobudnutie účinnosti
   Toto rozhodnutie nadobúda účinnosť s dátumom uverejnenia v Úradnom vestníku Európskej únie
       (5). Register odkazov, vytvorený týmto rozhodnutím, nadobúda účinnosť 3. júna 2002.
   
      (1)  Ú. v. EÚ C 374, 29.12.2001, s. 1 - 6.
   
      (2)  Konsolidované predsedníctvom 3. mája 2004.
   
      (3)  Zmenené a doplnené predsedníctvom 26. septembra 2005.
   
      (4)  T. j. 3. decembra 2001.
   
      (5)  T. j. 29. decembra 2001.